Snin ta' tħejjijiet li intensifikaw fl-aħħar xhur ħadu l-ħajja f'dan l-ewwel xahar tal-2017. Malta ħadet f'idejha l-Presidenza tal-Kunsill tal-Unjoni Ewropea u dan l-avveniment storiku diġà kważi għadda l-ewwel xahar tiegħu. Fi Brussell qed isiru laqgħa wara oħra u ministri u delegati diġà bdew ġejjin f'pajjiżna biex jiddiskutu temi differenti. Dan bil-għan li jwieġbu għax-xewqat taċ-ċittadini Ewropej fi żmien imqalleb għall-Unjoni Ewropea. Għalkemm għad fadal ħafna biex nibdew ngħarblu din il-Presidenza u r-riżultati marbuta magħha, l-ewwel xahar ma kienx nieqes minn avvenimenti importanti li taw il-ħabel biex il-Presidenza mmexxija minn Malta tkun proattiva b'aġenda li tindirizza l-ħtiġijiet taċ-ċittadini. Fost l-iktar li spikkaw sa issa hemm iċ-ċerimonja tal-ftuħ. Il-Presidenza f'idejn l-iżgħar stat membru ġiet immarkata uffiċjalment fil-11 ta' Jannar. Ċerimonja mill-isbaħ fetħet uffiċjalment il-Presidenza Maltija tal-Kunsill tal-Unjoni Ewropea. Bit-tema ReUnion sar spettaklu li paxxa lil bosta, u li segwa d-diskorsi ta' uffiċjali tal-Kummissjoni Ewropea u l-Gvern Malti. Il-Prim Ministru Joseph Muscat qal li l-ideali Ewropej huma sbieħ iżda l-isfida hija li wieħed ikun realistiku u ma jippretendix li jsolvi l-problemi kollha tal-Unjoni Ewropea fi ftit xhur. Il-Prim Ministru Malti tkellem dwar viżjoni importanti għall-ħajjet in-nies. F'wieħed mill-aħjar diskorsi, Muscat qal, "Irridu nidentifikaw il-mistoqsijiet li jriduna nwieġbu n-nies. Jekk jirnexxilna nagħmlu dan, nemmen li r-risposti tagħna, skont il-valuri Ewropej ta' solidarjetà bejn in-nazzjonijiet u l-ġnus, ta' unjoni ta' solidarjetà soċjali li tieħu ħsieb u toħloq il-ġid u twasslu fl-irkejjen fejn l-aktar li hemm bżonn. Hemmhekk jistgħu jkunu risposti tajbin!" Ftit tal-jiem wara, il-Prim Ministru indirizza l-Parlament Ewropew fejn elenka l-prijoritajiet Maltin waqt li għandha f'idejha l-Presidenza tal-Kunsill tal-Unjoni Ewropea. Il-Prim Ministru Joseph Muscat preżenta dawn il-prijoritajiet b'enfasi fuq it-temi tal-immigrazzjoni u Brexit. Spikka l-messaġġ tiegħu dwar il-ħtieġa ta' iktar solidarjetà bejn il-mexxejja Ewropej. Qal li "s-solidarjetà mhijiex għażla 'a la carte' li wieħed juża meta jridha hu u jagħlaq għajnejh meta jkollhom bżonnha l-oħrajn. Għall-Prim Ministru huwa ċar li s-solidarjetà hija valur Ewropew essenzjali li ħasbu fih dawk li waqqfu l-Unjoni Ewropea 60 sena ilu f'Ruma. Intant f'pajjiżna l-President tal-Kummissjoni Jean Claude Juncker irrimarka l-importanza storika ta' Dar il-Mediterran u faħħar il-fatt li l-Belt Valletta se tkun il-Belt Kapitali Ewropea. Reġa' tenna li Malta huwa pajjiż żgħir imma pajjiż b'ambizzjonijiet kbar. Bil-Ministri u l-uffiċjali Maltin għaddejjin b'ħidma ma taqta' xejn, wieħed jawgura li dak li l-Prim Ministru qal li jixtieq fid-diskors tal-ftuħ tassew naslu għalih. Fil-fatt, fil-11 ta' Jannar il-Prim Ministru qal: "Nawgura li sa sitt xhur oħra nerġgħu niltaqgħu u ngħidu li lħaqna l-iktar għanijiet umli tagħna u nkunu tal-inqas bdejna nindirizzaw il-mistoqsijiet li jistaqsu n-nies fi djarhom. Jekk jirnexxi dan, inkunu tellaqna proġett li mhux se jispiċċa matul din il-Presidenza jew ta' warajha. Forsi lanqas sakemm inkunu hawn aħna fil-karigi rispettivi tagħna. Imma tibqa' tevolvi biex xi darba nfakkru dan iż-żmien bħala tappa oħra ta' Ewropa magħquda li rat żminijiet tajbin u oħrajn inqas tajbin. U li se tibqa' tgħaddi minnhom." Fl-aħħar jiem f'pajjiżna saru wkoll l-ewwel laqgħat informali tal-Kunsill tal-Ministri. Dawn kienu l-ewwel tnejn minn sittax bl-ewwel laqgħa tkun dik tal-Kunsill għall-Affarijiet Ġenerali u warajha segwiet dik għall-Intern u l-Ġustizzja. Bil-Palazz tal-Gran Mastri joffri sfond mill-isbaħ għal dawn il-laqgħat il-messaġġi li ħarġu minnhom kienu mill-iktar pożittivi. Malta spikkat bħala pajjiż lest u l-Ministri involuti rċivew ukoll kliem ta' tifħir. Kummissarju Ewropew wara ieħor tkellmu dwar kif Malta kellha bidu tajjeb ferm għall-Presidenza. F'konferenza tal-aħbarijiet mal-Ministru Owen Bonnici, il-Kummissarju Ewropew Věra Jourová kienet ċara ħafna: "Ċerta li l-Presidenza Maltija kellha bidu eċċellenti għal dawn is-sitt xhur. Konvinta li flimkien se niksbu ħafna riżultati tajbin u konkreti." Dimitris Avramopolous iddeskrieva l-ewwel laqgħa informali tal-Kunsill tal-Ministri għall-Intern u l-Ġustizzja bħala "eċċellenti" . Il-Viċi-President tal-Kummissjoni Ewropea, Frans Timmermans, żied iktar minn hekk. Iddikjara: "Irrid ngħid li kull stat membru appoġġja l-prijoritajiet Maltin. Għamiltu dan tajjeb ħafna. Kulħadd jappoġġjakom b'mod b'saħħtu ħafna." Kitba ta' Rodrick Zerafa Hija tradizzjoni ta' kull Presidenza li tagħti tifkira tal-pajjiż lid-delegati minn membri stati oħra. Fost oħrajn s'issa ġew prodotti madwar 26,000 ingravata u 14,000 xalpa li ħafna minnhom qed jintlibsu wkoll mill-uffiċjali tal-Presidenza Maltija. Imnebbħa minn mid-disinn tal-emblema tal-Presidenza Maltija fejn jispikka s-salib ta' Malta kienu d-disinjaturi ta' Charles & Ron li ħadmu fuq din it-tifkira li ntgħoġbot minn bosta . "Ridna xi ħaġa moderna imma li tintlibes," sostna Ron, wieħed mill-istilisti ewlenin ta' Charles & Ron dwar l-ingravata u x-xalpa li qed jingħataw bħala rigali lid-delegati u lill-Ministri fost oħrajn, għall-Presidenza Maltija tal-Kunsill tal-Unjoni Ewropea. "Ħafna drabi dawn it-tip ta' rigali ma tantx jintlibsu allura aħna ridna xi ħaġa li vera tintlibes u naħseb li ħareġ tajjeb," qal Ron Van Maarschalkerweerd Borg. Fisser kif l-ingravata u x-xalpa tal-ħarir huma frott xhur ta' ħidma li tmur lura għal Awwissu 2016. "Ovvjament aħna ma naħdmux waħedna, hemm jien u Charles, qegħdin tim fejn għandna l-Carlton Agius li huwa graphic designer li jaħdem magħna u ovvjament bdejna bl-ideat, ħafna drabi jien naħdem bil-lapes, old school, l-isketches jibdew minn hemm, imbagħad minn hemm evolvew għal grafiċi li jsiru fuq il-kompjuters" żied jgħid id-disinajtur. Il-kuluri magħżula jirrappreżentaw tliet temi: l-ikħal jirrappreżenta l-Mediterran, l-aħmar jirrappreżenta l-bandiera Maltija filwaqt li t-turquoise jirrifletti l-emblema tal-Presidenza. Ron sostna li għalkemm intgħoġbu ħafna u kien hemm domanda wkoll ta' xiri, jidher li dawn ser jibqgħu esklussivament rigal għall-Presidenza. L-istilisti qalu wkoll li ma joħduhiex bi kbira li ftit taż-żmien ieħor wara li jkunu għaddew dawn is-sitt xhur ikun hemm min jibda jilbishom biex joħroġ bihhom għaliex il-kuluri li għandhom jaqblu ma' diversi ħwejjeġ. Nhar il-Ġimgħa f'Malta jiltaqa' summit tal-Mexxejja tal-Unjoni Ewropea. Jum sinifikattiv ieħor għall-Presidenza Maltija għaliex mhux kull Presidenza tilqa' summit tal-mexxejja f'pajjiżha. Filwaqt li f'dan is-summit mistenni jkun hemm fuq l-aġenda l-kwistjoni tal-immigrazzjoni, se jkun diskuss ukoll il-ġejjieni tal-Unjoni Ewropea. Fil-fatt Malta hija r-raba' waqfa mir-roadmap ta' Bratislava li fis-16 ta' Settembru li għadda kienet maqbula fis-Slovakkja. Hemm kienu ltaqgħu il-mexxejja tal-pajjiżi kollha tal-Unjoni Ewropea bl-eċċezzjoni tar-Renju Unit li ddeċidiet li toħroġ. Hawn fasslu proċess ta' riflessjoni li se jkun konkluż fil-25 ta' Marzu f'Ruma meta l-mexxejja Ewropej jiltaqgħu fl-okkażjoni tas-60 anniversarju mit-Trattat ta' Ruma. Kien fl-1957, li bit-Trattat ta' Ruma nħolqot il-Komunità Ekonomika Ewropea (KEE), jew is-"Suq Komuni". L-Unjoni Ewropea twaqqfet biex jispiċċaw il-gwerer spissi u kollha dmija bejn il-ġirien, li kienu laħqu l-ogħla punt tagħhom fit-Tieni Gwerra Dinjija. Mill-1950, il-Komunità Ewropea tal-Faħam u l-Azzar tibda tgħaqqad il-pajjiżi Ewropej mil-lat ekonomiku u politiku biex tiżgura paċi dejjiema. Is-sitt fundaturi huma l-Belġju, Franza, il-Ġermanja, l-Italja, il-Lussemburgu u l-Olanda. Il-ħamsinijiet huma ddominati mill-gwerra bierda bejn il-Lvant u l-Punent. Il-protesti fl-Ungerija kontra r-reġim Komunista jitrażżnu mit-tankijiet Sovjetiċi fl-1956. Sakemm sena wara, f'Ruma kien iffirmat it-trattat li wassal għall-Unjoni Ewropea kif rajnieha tiżviluppa fl-aħħar sitt deċennji. Ispirati minn dawn l-avvenimenti, il-mexxejja tal-lum iridu jerġgħu jnisslu element ta' fiduċja. "Nittama li s-Summit ta' Bratislava jwassal biex inġeddu l-fiduċja u l-kunfidenza fl-Unjoni Ewropea, xi ħaġa li tiġri biss jekk u meta l-popli jirrealizzaw li qed inwettqu l-wegħdiet tagħna bejn koperazzjoni leali bejn l-Istati Membri differenti," qal il-President tal-Kunsill tal-Unjoni Ewropea Donald Tusk. 220 – In-numru ta' laqgħat li se jsiru Malta 1,500 – In-numru ta' ġurnalisti akkreditati għall-Presidenza 1,600 – In-numru ta' laqgħat li se jsiru fi Brussell u Strasburgu 20,000 – In-numru ta' delegati li ġejjin pajjiżna 16 – In-numru ta' laqgħat informali tal-Ministri 1,000 – In-numru ta' artisti li qed jipparteċipaw fil-programm kulturali 1 – Summits f'pajjiżna 5,000 – In-numru ta' pulizija u uffiċjali tal-armata involuti